EUROOPA KOMISJON Brüssel,21.6.2021 COM(2021) 339 final 2021/0163(NLE) Ettepanek: NÕUKOGU RAKENDUSOTSUS Slovakkia taaste- ja vastupidavuskavale antud hinnangu heakskiitmise kohta {SWD(2021) 161 final}



2021/0163 (NLE) Ettepanek: NÕUKOGU RAKENDUSOTSUS Slovakkia taaste- ja vastupidavuskavale antud hinnangu heakskiitmise kohta EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse Euroopa Parlamendi ja nõukogu 12. veebruari 2021. aasta määrust (EL) 2021/241, millega luuakse taaste- ja vastupidavusrahastu, eelkõige selle artiklit 20, võttes arvesse Euroopa Komisjoni ettepanekut ning arvestades järgmist: (1)COVID-19 puhangul on olnud häiriv mõju Slovakkia majandusele. 2019. aastal oli Slovakkia sisemajanduse koguprodukt (SKP) elaniku kohta 55 % ELi keskmisest. Komisjoni 2021. aasta kevadprognoosi kohaselt vähenes Slovakkia reaalne SKP 2020. aastal 4,8 % ja peaks aastatel 2020–2021 vähenema kumulatiivselt 0,2 %. Pikaajalised aspektid, mis avaldavad mõju keskpika perioodi majanduslikele näitajatele, hõlmavad eelkõige majandustegevuse koondumist traditsioonilisse töötlevasse tööstusesse, kus on vähe innovatsiooni, lisaväärtust ja puudulikud oskused; lisaks takistavad erainvesteeringuid suur regulatiivne koormus ning puudujäägid avalikus halduses ja õigussüsteemis. (2)9. juulil 2019 ja 20. juulil 2020 esitas nõukogu Euroopa poolaasta raames Slovakkiale soovitused. Eelkõige soovitas nõukogu võtta meetmeid, millega toetada majanduse taastumist, kaitstes samas pikaajalist riigi rahanduse jätkusuutlikkust, parandada tervishoiusüsteemi vastupanuvõimet, parandada igal tasemel hariduse kvaliteeti ja kaasavust ning edendada oskusi, keskenduda majanduspoliitikas rohe- ja digipöördesse ja muudesse valdkondadesse investeerimisele, võttes arvesse piirkondlikke erinevusi, parandada õigussüsteemi tõhusust ja usaldusväärsust, võideldes korruptsiooni ja rahapesu vastu, ning tagada kvaliteetsed avalikud teenused ja soodne ettevõtluskeskkond. Olles taaste- ja vastupidavuskava esitamise ajal hinnanud nende riigipõhiste soovituste rakendamisel tehtud edusamme, leiab komisjon, et pandeemiaga tõhusalt tegelemiseks vajalike meetmete võtmist ning piisava asendussissetuleku pakkumist käsitlevate soovituste osas on saavutatud märkimisväärne edu. (3)[Nõukogu soovituses euroala majanduspoliitika kohta anti euroala liikmesriikidele soovitus võtta meetmeid, sealhulgas taaste- ja vastupidavuskavade kaudu, et tagada muu hulgas poliitika, mis toetab taastumist, ja parandada veelgi ühtlustamist, vastupanuvõimet ning kestlikku ja kaasavat majanduskasvu. Nõukogu soovituses anti ka soovitus tugevdada riiklikke institutsioonilisi raamistikke, tagada makromajanduslik stabiilsus ning viia lõpule majandus- ja rahaliit ja tugevdada euro rahvusvahelist rolli.] [Kui nõukogu soovitust ei ole komisjoni rakendusotsuse vastuvõtmise ajaks vastu võetud, siis põhjendus välja jätta]. (4)29. aprillil 2021 esitas Slovakkia vastavalt määruse (EL) 2021/241 artikli 18 lõikele 1 komisjonile oma riikliku taaste- ja vastupidavuskava. See esitati pärast konsultatsioone, mis viidi läbi kohalike ja piirkondlike omavalitsuste, sotsiaalpartnerite, kodanikuühiskonna organisatsioonide, noorteorganisatsioonide ja muude asjaomaste sidusrühmadega kooskõlas riikliku õigusraamistikuga. Taaste- ja vastupidavuskavade riiklik isevastutus toetab nende edukat rakendamist ning püsivat mõju riigi tasandil ja usaldusväärsust Euroopa tasandil. Kõnealuse määruse artikli 19 kohaselt on komisjon hinnanud taaste- ja vastupidavuskava asjakohasust, tulemuslikkust, tõhusust ja sidusust kooskõlas kõnealuse määruse V lisas esitatud hindamissuunistega. (5)Taaste- ja vastupidavuskavades tuleks püüda saavutada üldeesmärgid, mis on kehtestatud määruse (EL) 2021/241 alusel loodud taaste- ja vastupidavusrahastus ning nõukogu määruse (EL) 2020/2094 alusel loodud Euroopa Liidu taasterahastus COVID-19 kriisi järgse taastumise toetamiseks, ning edendada liidu majanduslikku, sotsiaalset ja territoriaalset ühtekuuluvust, aidates kaasa määruse (EL) 2021/241 artiklis 3 viidatud kuue samba rakendamisele. (6)Liikmesriikide taaste- ja vastupidavuskavade elluviimine tähendab investeeringute ja reformide koordineeritud rakendamist kogu liidus. Kui neid reforme ja investeeringuid ning piiriüleseid projekte koordineeritud viisil ja samal ajal rakendatakse, saavad need reformid ja investeeringud üksteist vastastikku toetada ja avaldada positiivset ülekanduvat mõju kogu liidule. Seega tuleb umbes kolmandik rahastu mõjust liikmesriikide majanduskasvule ja töökohtade loomisele teiste liikmesriikide ülekanduvast mõjust. Tasakaalustatud lahendused, mis aitavad kaasa kuue samba rakendamisele (7)Vastavalt määruse (EL) 2021/241 artikli 19 lõike 3 punktile a ja V lisa punktile 2.1 sisaldab taaste- ja vastupidavuskava suures ulatuses (hinne A) liikmesriigi majanduslikule ja sotsiaalsele olukorrale vastavaid mitmekülgseid ja piisavalt hästi tasakaalustatud lahendusi, mis aitavad asjakohasel moel kaasa kõigi kuue määruse (EL) 2021/241 artiklis 3 osutatud samba rakendamisele, võttes arvesse asjaomase liikmesriigi eriomaseid probleeme ja rahalise toetuse suurust.

(8)Kavas pakutakse välja reformide ja investeeringute tasakaalustatud kogum, milles käsitletakse nii COVID-19 pandeemia tagajärgi kui ka peamisi sotsiaal-majanduslikke struktuurilisi ja keskkonnaalaseid probleeme, mis Slovakkiat mõjutavad, püütakse saavutada ühtekuuluvusega seotud eesmärke ja aidata kaasa kõigi kuue määruse (EL) 2021/241 artiklis 3 viidatud samba rakendamisele. Selles esitatakse rida meetmeid innovatiivse majanduse jaoks, toetades majanduskasvu eeskätt rohe- ja digipöördesse, aga ka haridusse ja oskustesse investeerimise teel. Üldine eesmärk on taaskäivitada kestlik majanduskasv ning Slovakkia majanduse ja ühiskonna tulevikku suunatud ümbkujundamine, parandades seeläbi elukvaliteeti Slovakkias. Kavas keskendutakse viiele peamisele poliitikavaldkonnale: roheline majandus, haridus, teadus ja innovatsioon, tervis ning avalik haldus ja digiteerimine. Kõigi viie valdkonna puhul selgitatakse kavas selgel ja järjekindlal viisil, kuidas need kuue samba rakendamisele kaasa aitavad. Selline käsitlus aitab tagada, et iga sammast käsitletakse põhjalikult. (9)Kava väljakujundamise keskmes on rohepööre ja majanduse digipööre. Kavasse lisatud roheliste reformide ja investeeringute eesmärk on suurendada taastuvate energiaallikate kasutamist ja nende võrku integreerimist, parandada hoonete energiatõhusust ja keskkonnahoidlikkust, parandada säästvate transpordiliikide osakaalu ja vähendada tööstusprotsesside CO2 heidet, aidates seeläbi kaasa kliimamuutuste leevendamise ja õhusaaste vähendamise eesmärkidele. Nähakse ette olulised reformid ja investeeringud, millega parandada maastike ja ökosüsteemide kliimamuutustele vastupanu võimet, pöörates eritähelepanu veekogude taastamisele. Digitaalsed reformid ja investeeringud peaksid aitama Slovakkiat moderniseerida ja toetada kõige suuremate investeeringupuudujääkidega valdkondi. Need hõlmavad eelkõige avalike teenuste ja koolide digiteerimist, digioskuste arendamist ja innovatsiooni toetamist. (10)Kavas on esitatud sihipärased aruka, kestliku ja kaasava majanduskasvu jaoks asjakohased poliitikameetmed. Eeldatavasti annavad innovatsioonipotentsiaalile ja tootlikkuse kasvule hoogu meetmed, millega parandatakse teadus- ja arendustegevuse ja innovatsiooni ökosüsteemi, ettevõtluskeskkonda, kõrghariduse kvaliteeti ja asjakohasust ning haridustulemusi, mis hõlmab ka koolide õppekavade reformi ja õpetajate paremat ettevalmistamist. Kavaga toetatud investeeringute tekitatud nõudluse impulss ning sihipärane tugi innovatsiooniks ja digiteerimiseks peaks väikestele ja keskmise suurusega ettevõtjatele kasu tooma. Kavas on määratud kindlaks sotsiaalse ja territoriaalse ühtekuuluvusega seotud asjaomased sotsiaal-majanduslikud probleemid ning esitatud vastavad meetmed nendega tegelemiseks. Eelkõige on selle eesmärk kaasata haridusse hariduslike erivajadustega lapsed ja ebasoodsa sotsiaal-majandusliku taustaga lapsed, sealhulgas romad. Samuti käsitletakse ühtekuuluvusega seotud probleeme ja piirkondlikke erinevusi kaugeleulatuva haiglaravireformi ning avaliku halduse digiteerimise meetmete abil. Lisaks parandatakse selle kavaga eeldatavasti tervishoidu ning majanduslikku, sotsiaalset ja institutsioonilist vastupidavust. Tervishoiu valdkonnas on kavas esitatud terviklik reformide ja investeeringute kogum, mille eesmärk on parandada Slovakkia tervishoiusüsteemi vastupidavust, tõhusust, kättesaadavust ja kvaliteeti. Investeeringutega keskendutakse peamiselt haiglaravile, pikaajalisele hooldusele, vaimsele tervisele ja esmatasandi tervishoiule. Investeeringud varajase hoiatamise süsteemi ja taristusse parandavad ootuste kohaselt kriisile reageerimise suutlikkust. Pensionireform vähendab eeldatavasti Slovakkia haavatavust jätkusuutlikkusega seotud riskide suhtes. Järgmise põlvkonna poliitikat hõlmab eelkõige terviklik meetmepakett, mille eesmärk on parandada haridust igal tasemel alates alusharidusest ja lapsehoiust kuni kõrghariduseni. Kõigi riigipõhistes soovitustes tuvastatud probleemide või neist suure osa lahendamine (11)Vastavalt määruse (EL) 2021/241 artikli 19 lõike 3 punktile b ja V lisa punktile 2.2 peaks taaste- ja vastupidavuskava aitama eeldatavasti tõhusalt lahendada kõiki või suurt osa probleemidest (hinne A), mis on kindlaks tehtud liikmesriigile antud asjakohastes riigipõhistes soovitustes, sealhulgas nende eelarveaspektides, või probleeme, mis on kindlaks tehtud muudes asjakohastes dokumentides, mille komisjon on Euroopa poolaasta raames ametlikult vastu võtnud. (12)Pandeemiale reageerimiseks vahetult kohaldatud eelarvepoliitikaga seotud soovitusi võib kooskõlas vabastusklausli sätetega lugeda Slovakkia taaste- ja vastupidavuskava kohaldamisalast väljapoole jäävateks, vaatamata sellele, et Slovakkia on 2020. ja 2021. aastal majanduse rahalise toetamise pakilisele vajadusele reageerinud üldiselt sobival ja piisaval viisil. Lisaks ei ole soovitus täita 2020. aastal keskpika perioodi eelarve-eesmärk enam asjakohane, kuna esiteks on vastav eelarveperiood läbi saanud ja teiseks aktiveeriti 2020. aasta märtsis pandeemiakriisi tõttu stabiilsuse ja kasvu pakti üldine vabastusklausel. (13)Kava sisaldab üksteist vastastikku tugevdavate reformide ja investeeringute ulatuslikku kogumit, mis aitab tõhusalt käsitleda kõiki või olulist osa majanduslikest ja sotsiaalsetest probleemidest, mis 2019. ja 2020. aastal Euroopa poolaasta raames nõukogult Slovakkiale esitatud riigipõhistes soovitustes esile toodi, eelkõige seoses kaasava hariduse, avaliku sektori juhtimise ning tootlikkust suurendavate investeeringutega rohe- ja digipöördesse, samuti seoses panusega piirkondlike erinevuste vähendamisse. (14)Slovakkia taaste- ja vastupidavuskavasse lisatud meetmed käsitlevad asjakohasel viisil rohe- ja digipöörde kiirendamise küsimust. Terviklikud meetmed tegelevad ka pikaajaliste probleemidega hariduse, lapsehoiu, tervishoiu ning teadus-, arendustegevuse ja innovatsiooni valdkonnas. Eeldatavasti tegeletakse nende meetmete abil kõige suuremate puudujääkidega, näiteks hariduse kehv kvaliteet ja kaasavus, killustatud teadus- ja arendus- ning innovatsioonipoliitika koordineerimine, ebapiisav koostöö era- ja avaliku sektori vahel ning teadus- ja arendustegevuse ning innovatsiooni nõrgad tulemused. Kavas pakutud lisameetmed õigussüsteemi, riigihangete ja rahapesu vastase võitluse parandamiseks võivad aidata kaasa paljude asjakohaste probleemide tõhusale lahendamisele. Lisaks eeldatakse, et mitu reformi parandavad riigi rahanduse pikaajalist jätkusuutlikkust. Majanduskasvu potentsiaali, töökohtade loomise ning majandusliku, sotsiaalse ja institutsioonilise vastupidavuse toetamine (15)Vastavalt määruse (EL) 2021/241 artikli 19 lõike 3 punktile c ja V lisa punktile 2.3 aitab taaste- ja vastupidavuskava eeldatavasti mõjusalt (hinne A) tugevdada liikmesriigi majanduse kasvupotentsiaali, luua uusi töökohti, suurendada Slovakkia majanduse, sotsiaalvaldkonna ja institutsioonilist vastupidavust, mis aitab kaasa Euroopa sotsiaalõiguste samba rakendamisele, sealhulgas laste- ja noortepoliitika edendamise abil, ning leevendada COVID-19 kriisi majandus- ja sotsiaalmõju ning suurendada sellega liidus majanduslikku, sotsiaalset ja territoriaalset ühtekuuluvust ja lähenemist. (16)Komisjoni mudelid näitavad, et kava võiks potentsiaalselt suurendada Slovakkia SKP-d perioodil 2021–2026 keskmiselt 1,3–1,8 %. Eeldatakse, et taaste- ja vastupidavuskava rakendamine aitab märkimisväärselt kaasa majanduskasvule ja töökohtade loomisele Slovakkias. Kavaga hõlmatud investeeringud peaksid andma hoogu kogunõudlusele lühikeses kuni keskpikas perspektiivis, parandades Slovakkia majanduse tsüklilist olukorda ja leevendades seeläbi COVID-19 kriisi kahjulikku mõju majandusele. Investeeringute keskendamine ehitus- ja renoveerimisprojektidele kooskõlas põhimõttega „ei kahjusta oluliselt“ on siinkohal eriti kasulik, arvestades seda, kui ränka kahju Slovakkia ehitussektor pandeemia pärast kandnud on. (17)Keskpikas kuni pikas perspektiivis eeldatakse, et investeeringud ja kavandatud reformid aitavad koos lahendada praeguseid majanduskasvu potentsiaaliga seotud probleeme ning soodustada riigi üleminekut mitmekesisemale majandusmudelile, milles keskendutakse rohkem suurema lisaväärtusega tegevusele. See peaks aitama Slovakkia majandusel püsida konkurentsi- ja vastupanuvõimelisena ning kohaneda tööstuse automatiseerimise ja digimuutuste suundumustega. Taaste- ja vastupidavuskava rakendamine parandab seega eeldatavasti potentsiaalseid väljundeid ning avaldab Slovakkia majanduslikele näitajatele püsivat mõju. Enamik sellest pikaajalisest mõjust tuleneb meetmetest, mis soodustavad teadus- ja arendustegevuse ning innovatsiooniga seotud tegevust, näiteks teadus- ja arendustegevuse ja innovatsiooni juhtimise reform, millega parandatakse nii koordineerimist kui ka rahastamist, ning inimkapitali ja tööjõu suuruse ja oskuste parandamisest, pikendades koolieelset haridust, reformides koolide õppekavasid ning parandades kõrghariduse kvaliteeti ja asjakohasust, eesmärgiga suurendada tootlikkust Slovakkias. (18)Eelduste kohaselt vähendab kava riigis sotsiaalset ja territoriaalset ebavõrdsust. Ida- ja Kesk-Slovakkia tulemused on üldiselt märkimisväärselt halvemad kui riigi lääneosa omad, kui vaadata mitmesuguseid omavahel ühendatud tööturu- ja sotsiaalnäitajaid, nt kõrge kvalifikatsiooniga töötajate osakaal, pikaajaline ja noorte töötus, laste koolieelse hariduse asutustesse registreerimine. Haridusliku ebavõrdsusega seotud probleemid lahendatakse eeldatavasti koolide õppekavade reformiga, soodustades võtmepädevusi ja digioskusi ning luues hariduslike tugimeetmete süsteemi. Kuna õpilaste haridustulemused määrab suurel määral ära nende sotsiaal-majanduslik taust, on reformide eesmärk parandada alushariduse ja lapsehoiu kvaliteeti ja kättesaadavust, parandada nõustamisteenuseid, vähendada segregatsiooni ning kaotada koolides õpe kahes vahetuses. Eeldatakse, et need reformid vähendavad haridussüsteemist varakult lahkumist, eriti ebasoodsas olukorras õpilaste puhul, mis aitab kaasa sotsiaalse liikuvuse ja võrdsete võimaluste parandamisele. Kõrghariduse ulatuslikud reformid ja sellesse investeerimine parandab eeldatavasti selle kvaliteeti ja asjakohasust, muutes juhtimise, rahastamise, akrediteerimise ja teadusliku hindamise süsteeme. Ametliku pikaajalise hoolduse teenuste ja lasteaedade arendamine peaks kergendama ebaproportsionaalset koormust, mida kannavad perekonnad ja eriti naised, kes kannavad hoolt ülalpeetavate eest, ning aitama neil tööturul osaleda. Selline poliitika on kooskõlas Euroopa sotsiaalõiguste samba põhimõtetega. (19)Vaimse tervisega seotud ravi parem kättesaadavus on kooskõlas deinstitutsionaliseerimise strateegiaga. Ka keskendumine kodu- ja kogukonnapõhisele pikaajalisele ja koduhooldusele, palliatiivse ravi parandamine ning selle sektori killustatud juhtimise lahendamine on olulised sammud, mida astudes parandatakse juurdepääsu taskukohasele ja kvaliteetsele pikaajalise hoolduse teenusele. Haiglavõrgustiku ajakohastamine peaks aitama parandada tervishoiuteenuste kvaliteeti ja kulutõhusust ning samas ka nende kättesaadavust vähem arenenud piirkondades. Ka selle peaks saavutama investeeringutega, mis on suunatud puudulikult teenindatud piirkondades esmatasandi tervishoiu kättesaadavuse parandamisele. Rohepöördega seotud taristuinvesteeringud, eelkõige hoonete renoveerimise programm, peaks looma uusi ehitussektori töökohti kogu Slovakkias, sealhulgas madala kvalifikatsiooniga töötajatele. Olulise kahju vältimine (20)Vastavalt määruse (EL) 2021/241 artikli 19 lõike 3 punktile d ja V lisa punktile 2.4 tagatakse taaste- ja vastupidavuskavaga eeldatavasti, et ükski taaste- ja vastupidavuskavas sisalduv reformide ja investeerimisprojektide elluviimise meede ei kahjusta oluliselt keskkonnaeesmärkide saavutamist (hinne A) Euroopa Parlamendi ja nõukogu määruse (EL) 2020/852 artikli 17 tähenduses (põhimõte „ei kahjusta oluliselt“). (21)Slovakkia on teinud kõigi kavasse lisatud meetmete täieliku hindamise põhimõtte „ei kahjusta oluliselt“ seisukohast kooskõlas Euroopa Komisjoni tehniliste suunistega põhimõtte „ei kahjusta oluliselt“ kohaldamise kohta (2021/C 58/01). Kõigi asjakohaste meetmete võimaliku kahjuliku keskkonnamõju jaoks on seirekorralduse abil pandud paika sobivad tagatised ja võetud leevendusmeetmed. Neid leevendusmeetmeid kajastavad sihid ja eesmärgid, mis on seotud tööstuse CO2 heite vähendamisega, hoonete renoveerimisega, sealhulgas katelde väljavahetamisega, hüdroenergiaga, biomassi kasutamisega, teadus- ja arendustegevusse ning innovatsiooni investeerimise kavadega ning innovatsiooni toetavate rahastamisvahenditega. Rohepöörde, sealhulgas elurikkuse toetamine (22)Vastavalt määruse (EL) 2021/241 artikli 19 lõike 3 punktile e ja V lisa punktile 2.5 sisaldab taaste- ja vastupidavuskava meetmeid, mis aitavad suures ulatuses (hinne A) kaasa rohepöördele, sealhulgas elurikkusele, või sellest tulenevate probleemide lahendamisele. Kliimaeesmärke toetavate meetmete jaoks määratud summa moodustab 43 % kogueraldisest, mis on arvutatud kooskõlas määruse (EL) 2021/241 VI lisas esitatud metoodikaga. Vastavalt määruse (EL) 2021/241 artiklile 17 on taaste- ja vastupidavuskava kooskõlas 2030. aasta riiklikus energia- ja kliimakavas esitatud teabega. (23)Reformid ja taastuvatesse energiaallikatesse investeerimine, mille eesmärk on eelkõige taastuvate energiaallikate võrguga ühendamise parandamine, kaugeleulatuv hoonete renoveerimise programm, mis põhineb rangetel energiatõhususe standarditel, ning tööstuse CO2 heite vähendamise kava aitavad eelduste kohaselt Slovakkial saavutada 2030. aastaks CO2 heite vähendamise eesmärgid ning toetada üleminekut ringmajandusele. Transpordi valdkonna investeeringute ja reformide terviklik pakett peaks toetama elektromobiilsust, avalikku reisijatevedu ja kaupade ühendvedu. Eeldatakse, et see annab hoogu kogu liikuvuse ökosüsteemile, mis peaks tooma kasu Slovakkia majandusele.

(24)Maastikukujunduse, looduskaitse ja veemajandusega seotud reformid ja investeeringud peaksid aitama lahendada probleeme, millega Slovakkia kliimamuutustega kohanemise ning veeallikate, looduse ja elurikkuse kaitse valdkonnas silmitsi seisab. Digipöörde toetamine (25)Vastavalt määruse (EL) 2021/241 artikli 19 lõike 3 punktile f ja V lisa punktile 2.6 sisaldab taaste- ja vastupidavuskava meetmeid, mis aitavad suures ulatuses (hinne A) kaasa digipöördele või sellest tulenevate probleemide lahendamisele. Digieesmärke toetavate meetmete jaoks määratud summa moodustab 21 % kogueraldisest, mis on arvutatud kooskõlas määruse (EL) 2021/241 VII lisas esitatud metoodikaga. (26)Kavas pakutakse välja kaugeleulatuv meetmete pakett, mis toetab Slovakkia majanduse ja ühiskonna digipööret. Hariduse valdkonna meetmete keskmes on digioskused, ühendades endas läbivaadatud õppekavad, õpetajate koolitamise, koolide digiseadmetesse investeerimise ning kõrghariduse digiteerimise. Samal ajal hõlmab kava igas vanuses täiskasvanute digioskuste strateegiat, et tagada nende kaasamine digiteerimise tagajärjel muutuvasse ühiskonda. Lisaks võetakse kava raames meetmeid, millega luua digipöörde jaoks tõhus juhtimismudel. See peaks toetama digiökosüsteemi arendamist ja lõppkokkuvõttes tervele majandusele kasu tooma. Äriühingute digiteerimise toetamine, keskendudes eelkõige VKEdele, peaks aitama neil tootmisprotsesside lihtsustamise ja innovatiivse tehnoloogia kasutamise teel konkurentsivõimelisena püsida. (27)E-valitsuse lahenduste kvaliteet ja juurdepääsetavus peaks paranema tänu kasutajakeskse avaliku teenuse pakkumiseks mõeldud uue digiplatvormi kasutuselevõtule ning avaliku halduse valdkonnas IT-ressursside tõhusamale juhtimisele. Lisaks digitaalsete avalike teenuste arendamisele on Slovakkia eesmärk tugevdada ja standardiseerida küberturvalisust kõigis avaliku halduse sektorites. Lisaks toetab kava digitaalset panust osalemine neljas mitut riiki hõlmavas projektis, sealhulgas digitaalse innovatsiooni keskuste loomine ning Euroopa kõrgjõudlusega andmetöötluse ühisettevõttega liitumine. Püsiv mõju (28)Vastavalt määruse (EL) 2021/241 artikli 19 lõike 3 punktile g ja V lisa punktile 2.7 on taaste- ja vastupidavuskaval Slovakkiale eeldatavasti suures ulatuses (hinne A) püsiv mõju. (29)Slovakkia kava hõlmab suurt hulka struktuurireforme, millel on eeldatavasti paljudes poliitikavaldkondades ning avalikule haldusele ja avalikele institutsioonidele püsiv mõju. Eelkõige eeldatakse püsivat mõju õigussüsteemi reformide ning korruptsiooni ja rahapesu vastase võitluse alaste reformide puhul, mistõttu on oluline, et need reformid ja nende rakendamine oleksid kooskõlas ELi õiguslike nõuetega kohtusüsteemi sõltumatuse kohta. Eriti oluline on asjakohasel viisil kaasata kogu reformimise protsessi käigus sellesse kohtusüsteem, sidusrühmad ja kodanikuühiskond. Lisaks aitavad paljude erinevate institutsioonide ja avaliku halduse jõupingutused digiteerimise vallas parandada struktuuriliselt avalike teenuste tõhusust ja kvaliteeti. Terviklik reformide pakett, mis hõlmab kõiki haridustasemeid, peaks aitama parandada elanikkonna oskuste baasi. Eeldatakse, et tervishoiu ja sotsiaalhoolekande reformid parandavad tervishoiusüsteemi tõhusust ja tulemuslikkust, mis peaks omakorda parandama elanikkonna tervislikku seisundit ning vähendama erinevate sotsiaal-majanduslike rühmade tervisenäitajate erinevusi. (30)Investeerimismeetmed toetavad ja võimendavad eeldatavasti Slovakkia taaste- ja vastupidavuskava struktuurireformide positiivset mõju. Märkimisväärse mahuga investeeringud raudteesüsteemi ajakohastamiseks peaksid tooma kaasa rohkem reisijaid, kes seda säästvat transpordiliiki kasutavad, aidates kaasa rohepöördele ja toetades piirkondlikku sidusust. Keskkonnahoidlikud investeeringud tööstusesse, kaasa arvatud energia tootmisse, peaksid aitama kaasa tööstuse CO2-heite vähendamisele ja puhtamale õhule kogu Slovakkias. Ambitsioonikas energiatõhususe programm koos ehitusjäätmeid käsitleva reformiga võimaldab renoveerida olemasolevaid hooneid ning avaldab püsivat mõju selle olulise sektori heidete vähendamisele ja parandab ringmajanduse toimimist. Tervishoiuga seotud reforme toetavad investeeringud haiglatesse ja muudesse hooldusasutustesse. Lisaks võimendab investeerimine haridusreforme, näiteks digiseadmete pakkumise, õpetajate koolitamise, kesk- ja kõrgharidusega seotud tõkete eemaldamise või uute lasteaedade ehitamise teel. Grantide ja arenguprogrammide eesmärk on parandada juurdepääsu kõrgharidusele ja selle rahvusvahelistumist. Suur investeerimisprogramm peaks suunama raha ka reformitud teadusuuringute ja innovatsiooni süsteemi, mis muudaks Slovakkia nii äriühingutele kui ka oskustöölistele ligitõmbavamaks. Lisaks oleks sellel oluline potentsiaal mitmekesistada majandust ja suunata seda suurema lisaväärtusega tegevuse poole. Kava püsivat mõju saab täiendada ka kava ja muude ühtekuuluvuspoliitika raames rahastatud programmide vahelise koostoimega, eelkõige käsitledes olulisel määral ka sügavaid territoriaalseid probleeme ja edendades tasakaalustatud arengut. Seire ja rakendamine (31)Vastavalt määruse (EL) 2021/241 artikli 19 lõike 3 punktile h ja V lisa punktile 2.8 on taaste- ja vastupidavuskavas kavandatud kord piisav (hinne A), et tagada taaste- ja vastupidavuskava, sealhulgas kavandatud ajakava, eesmärkide ja sihtide ning nendega seotud näitajate tõhus seire ja elluviimine. (32)Slovakkia loob tervikliku rakendussüsteemi, mida juhib riiklik rakendus- ja koordineerimisamet, kes vastutab eesmärkide ja sihtide täitmise ning maksete taotlemise eest. Selle ülesande täitmiseks on riiklikul rakendus- ja koordineerimisametil õigus nõuda kõigilt kaasatud pooltelt – s.o rakendajatelt, vahendajatelt, abisaajatelt ja muudelt asjaomastelt isikutelt – teavet reformide ja investeeringute rakendamise olukorra, sealhulgas vastavate eesmärkide ja sihtide kohta. Sihtide ja eesmärkide ulatus ja laad on üldiselt terviklik ja sidus. Sihtide ja eesmärkide ajakava on mõistlik: reformid rakendatakse võimalikult kiiresti, et nendega luua alus investeeringuteks. Sihid ja eesmärgid on hästi kavandatud ning nende kohta on olemas usaldusväärsed näitajad, millega tagada rakendamise ajal korrakohane järelevalve ja hindamine. (33)Liikmesriigid peaksid tagama, et rahastu raames saadud rahalisest toetusest teavitatakse ja seda kinnitatakse kooskõlas määruse (EL) 2021/241 artikliga 34. Tehnilist tuge võib paluda tehnilise toe instrumendi raames, mille eesmärk on abistada liikmesriike oma kavade rakendamisel. Kulud (34)Vastavalt määruse (EL) 2021/241 artikli 19 lõike 3 punktile i ja V lisa punktile 2.9 on taaste- ja vastupidavuskavas esitatud põhjendused kava hinnangulise kogukulu summa kohta mõõdukas ulatuses (hinne B) mõistlikud ja põhjendatud, kooskõlas kulutõhususe põhimõttega ja vastavuses riigis eeldatava majandusliku ja sotsiaalmõjuga. (35)Slovakkia on enamiku kava raames tekkivate kulude jaoks esitanud usaldusväärsed põhjendused, tõendid ja metoodika. Suhteliselt suures ulatuses on esitatud kuluhinnangud, teave ja tõendavad dokumendid. Kasutatavas metoodikas viidatakse sageli võrdväärsetele projektidele, mida Slovakkias lähiminevikus rakendatud on, sealhulgas liidu rahastuse alusel. Kui see ei olnud võimalik, esitati mõistlikud ja põhjendatud hinnangud koos usaldusväärsete arvutustega, võttes aluseks teabe muudest liikmesriikidest või sertifitseeritud ja sõltumatutest institutsioonidest, välja arvatud mõne erandiga. Erinevate kuluhinnangute puhul kasutatud võrdlusalused põhinevad kättesaadavatel turuhindadel. Slovakkia on esitanud sõltumatute asutuste tõendusi kuluhinnangute kohta ainult piiratud määral, kuid erinevate komponentide sõltumatu tõendava asutusena on nimetatud kulutõhususe talitust, mis on rahandusministeeriumi integreeritud osa. Kaitsemeetmed selle sõltumatuse tagamiseks on olnud põhjendatud. (36)Väikese arvu meetmete puhul on eesmärgid või kulude võrdlusalused vähem selged, neid on kirjeldatud suhteliselt üldiselt või need põhinevad vähesel võrreldaval teabel või sellisel teabel, mille usaldusväärsust on raskem kontrollida. Mõnel kuluhinnangul ei ole võrreldavaid kulude võrdlusaluseid, mille põhjuseks on sageli investeeringute enneolematu laad (nt taastuvenergia, teadus- ja arendustegevus ja innovatsiooni ning digiteerimise valdkonnas). Samal ajal on Slovakkia, arvestades võrdväärsete pretsedentide puudumist ja seda, et alt üles metoodikat on suures osas selgitatud, esitanud nende meetmete kohta siiski piisaval määral selgitusi ja põhjendusi. (37)Kuna 2021.–2027. aasta ühtekuuluvuspoliitika programmitöö perioodi partnerlusleping ja programm ei ole veel kinnitatud, ei ole muid samalaadsete valdkondade projektide rahastusallikaid alati selgelt piiritletud. Siiski on Slovakkia võtnud endale kohustuse kehtestada tugevad kaitsemeetmed tagamaks, et nii strateegia kui ka projekti tasandil välditakse topeltrahastamist, näiteks erinevate sama meetme raames tekkinud kulude rahastamist. Lisaks on taaste- ja vastupidavuskava hinnanguline kogukulu kooskõlas kulutõhususe põhimõttega ja vastavuses eeldatava majandusliku ja sotsiaalmõjuga. Liidu finantshuvide kaitse (38)Vastavalt määruse (EL) 2021/241 artikli 19 lõike 3 punktile j ja V lisa punktile 2.10 on taaste- ja vastupidavuskavas kavandatud kord ning käesolevas otsuses sisalduvad täiendavad meetmed piisavad (hinne A), et tagada kõnealuse määruse alusel eraldatud vahendite kasutamisel korruptsiooni, pettuste ja huvide konflikti ärahoidmine, avastamine ja kõrvaldamine, ning peaksid eeldatavasti tulemuslikult vältima topeltrahastamist kõnealuse määruse alusel ja muudest liidu programmidest. See ei piira muude meetodite ja vahendite kasutamist, mille eesmärk on edendada ELi õiguse järgimist ja seda rakendada, mis hõlmab ka korruptsiooni, pettuse ja huvide konfliktide ennetamist, tuvastamist ja korrigeerimist ning liidu rahanduse kaitsmist kooskõlas Euroopa Parlamendi ja nõukogu määrusega (EL, Euratom) 2020/2092.

(39)Üldiselt on Slovakkia kontrollide ja auditite eest vastutavate poolte määramine hästi lahti seletatud ning on selgelt kirjeldatud auditeerimisasutuse sõltumatust ja tema funktsioonide eraldamist, kaasa arvatud seda, kuidas on see ette nähtud Slovakkia õigusaktides. Rahalise toetuse maksetega seotud taotluste, haldaja kinnituse ning auditite kokkuvõtte koostamise ja edastamise eest vastutab riiklik rakendus- ja koordineerimisamet. Samuti on kirjeldatud auditites osalevaid pooli, nendevahelisi suhteid ja nende haldussuutlikkust. Kättesaadavaks on tehtud põhjalik teave raskete rikkumistega võitlemiseks võetud meetmete ja selle kohta, kes nende meetmete eest vastutab. Vastutavaid isikuid koolitatakse ning õigusaktides nähakse ette rikkumistest teatajate kaitse. Rikkumistest teatamise amet hakkab eelduste kohaselt täielikult tööle 2021. aasta septembris. Rakendavate ministeeriumide/ametite tehtavate halduskontrollide raames ei kontrollita mitte ainult raskete rikkumiste puudumist, vaid ka sihtide ja eesmärkide saavutamist. Lõplikke vahendite saajaid käsitlevate andmete kogumiseks, hoidmiseks ja kättesaadavaks tegemiseks mõeldud korda ja mehhanisme on selgitatud ning määruse (EL) 2021/241 artikli 22 lõike 2 punktis d nõutud dokumentide säilitamise kohustus on määratud rakendusasutustele ja abisaajatele. Rahastu rakendamise järelevalvega seotud teabehoidlasüsteem peaks esimese maksetaotluse esitamise ajaks olema loodud ja töökorda seatud. Süsteem peaks sisaldama vähemalt järgmisi funktsioone: a) andmete kogumise ning eesmärkide ja sihtide täitmise seire tagamine; ning b) määruse artikli 22 lõike 2 punkti d alapunktides i–iii nõutud andmete kogumine, hoidmine ja neile juurdepääsu tagamine. Kavasse tuleb lisada asjakohane eesmärk. (40)Topeltrahastamise tuvastamise ja vältimise meetmed on täielikult hõlmatud. Riiklik rakendus- ja koordineerimisamet töötab selle nimel, et koordineerida rahastu rakendamises osalevaid pooli. Kavast on selge, et rahastu ja ühtekuuluvuspoliitika rahastuse eest vastutavad koordineerivad asutused suhtlevad omavahel, et vältida programmitöö ja rakendamise etapis topeltrahastamist. Kuigi rakendamise etapis topeltrahastamise vältimiseks tehtavate kontrollidega seotud kord ei ole väga üksikasjalik, on Slovakkia võtnud endale kohustuse kehtestada tugevad kaitsemeetmed, millega tagada, et nii strateegilisel kui ka projekti tasandil välditakse topeltrahastamist. Kavas on esitatud põhjalik teave haldusasutuste Slovakkias taaste- ja vastupidavusrahastu rakendamise ja auditeerimisega seotud haldussuutlikkuse kohta. Samuti kirjeldatakse põhjalikult kava rakendamise kontrolle tegevate mitmesuguste asutuste seaduslikke volitusi. Siiski põhineb suur osa õiguslikust alusest taaste- ja vastupidavusrahastu seadusel, mis on veel eelnõu etapis. See tähendab, et koordineerimisasutuse ja kõigi muude rakendusasutuste volituste ja pädevuste täpne kohaldamisala avaldatakse tõenäoliselt alles pärast kava vastuvõtmist. Taaste- ja vastupidavusrahastu seadus on esimese maksetaotluse ajaks kehtima hakanud ning seda ei ole selleks ajaks kavas esitatuga võrreldes märkimisväärselt muudetud. Kavasse tuleb lisada asjakohane eesmärk. Selle eesmärgi ning eespool esitatud põhjenduses viidatud eesmärgi täitmine on rahastu raames tehtavate väljamaksete (välja arvatud eelmaksete) eeltingimus. Kava sidusus (41)Vastavalt määruse (EL) 2021/241 artikli 19 lõike 3 punktile k ja V lisa punktile 2.11 sisaldab kava suures ulatuses (hinne A) meetmeid, mis käsitlevad reformide ja riiklike investeerimisprojektide rakendamist ning millega tagatakse sidus tegevus. (42)Slovakkia taaste- ja vastupidavuskava hõlmab terviklikku reformide ja investeeringute paketti, mis tugevdavad üksteist vastastikku ja soodustavad veelgi reformide tegemist. Kava keskmes on kolm omavahel ühendatud sammast – innovatiivne, kestlik ja tervislik riik – ja viis peamist poliitikavaldkonda, mis viiakse ellu 18 komponendi raames. Valdkondlikes komponentides, näiteks haridusega seotud komponentides, ja horisontaalselt erinevate komponentide lõikes, näiteks avalike hoonete renoveerimisele energiatõhususe nõuete kohaldamise või avaliku halduse digipöörde puhul, tagatakse nendevaheline koostoime. Kavasse on süstemaatiliselt lisatud investeeringud uutesse infosüsteemidesse ja andmetega seotud vahenditesse. Iga komponendi reformid ja investeeringud on selgelt tasakaalus. Mõne reformi puhul eeldatakse valdkondadevahelist mõju kulutuste tõhususele, näiteks riigihangetega seotud õigusaktide läbivaatamise või ettevõtluskeskkonna ja õigussüsteemi parandamise puhul. Üldiselt on reformid koondunud esimestele aastatele (näiteks haiglavõrgustiku optimeerimine, teadus- ja arendustegevuse ning innovatsiooni juhtimise reform), et luua tingimused tõhusaks investeerimiseks. Ühtekuuluvuspoliitika rahastuse raames toetatav täiendavus on selge, komponentide puhul esile toodud ning kava tasandil praeguse etapi puhul võimalikus ulatuses kokku võetud. Kõike ei ole veel täielikult piiritletud, kuna nii partnerlusleping kui ka programm on veel lõplikult kinnitamata. Võrdõiguslikkus (43)Kavas on rida meetmeid, millega käsitletakse eeldatavasti riigis esinevaid probleeme seoses soolise võrdõiguslikkusega ning võrdsete võimalustega kõigile. Soolise võrdõiguslikkuse osas on kavas nähtud ette varajase hoiatamise süsteem, et ennetada haridussüsteemist varakult lahkumist, mis mõjutab ebaproportsionaalselt ebasoodsa taustaga naisi. See süsteem sisaldab ka juhendamise ja järeleaitamisega seotud võimalusi. Selleks et tegeleda lasteaedade puuduliku kättesaadavuse ning selle mõjuga naiste osalemisele tööturul ja laste õppetulemustele hilisemas elus, tuleks luua alates kolmeaastaste laste jaoks seadusjärgne õigus koolieelses haridusasutuses koha saamiseks. Kaasavat haridust käsitlev kava osa sisaldab reforme ja investeeringuid, millega luua hariduslike erivajadustega õpilaste jaoks tugimeetmete süsteem, ajakohastada õpetajate koolitamise programme, vähendada hariduses segregatsiooni ja edendada tõrjutud roma kogukondades lapsehoiu teenuseid, samuti parandada ebasoodsas olukorras õpilaste juurdepääsu kõrgharidusele. Mitmes kava osas käsitletakse puuetega inimeste olukorda ja vajadusi, sealhulgas hoonete renoveerimise ja parema ligipääsetavuse, säästva transpordi, digiteerimise ning sotsiaalhoolekande ja vaimse tervisega seotud ravi vallas. Samuti on käsitletud probleeme, millega puutuvad kokku vanemad inimesed, eelkõige pakkudes tuge nende digioskuste arendamiseks ja parandades pikaajalise hoolduse, sotsiaalhoolekande ja tervishoiu süsteemide kvaliteeti ja kättesaadavust. Kava sisaldab ka horisontaalset mehhanismi, mille abil saab rakendamise etapis võtta arvesse soolist võrdõiguslikkust ja võrdseid võimalusi kõigile. Julgeolekualane enesehindamine (44)Slovakkia taaste- ja vastupidavuskavas kinnitatakse, et määruse (EL) 2021/241 kohane digivõimekusse tehtud investeeringute julgeolekualane enesehindamine kui osa uute IT-süsteemide arendamise analüüsist ja kujundamisest peaks eeldatavasti moodustama rakendamisetapi lahutamatu osa. Slovakkia kavatseb digitaalse ühendatusega seotud investeeringuid rahastada muudest allikatest. Piiriülesed ja mitut riiki hõlmavad projektid (45)Kavas tehakse ettepanek mitme piiriülese projekti kohta, peamiselt digipöörde soodustamiseks. See peaks võimaldama väikestel ja keskmise suurusega ettevõtjatel saada kasu Euroopa digitaalse innovatsiooni keskuste võrgu teenustest. Teiste projektide hulka kuuluvad muu hulgas investeerimine kõrgjõudlusega andmetöötlusse, et osaleda Euroopa kõrgjõudlusega andmetöötluse ühisettevõtte projektis, ning võimalik osalus ELi kvantkommunikatsiooni ja plokiahela taristus, valmistades ette piiriülesed ühendused kõigi naaberliikmesriikidega. Kava hõlmab meedet, mille raames tugevdatakse elektriühendust Ungariga, mis võimaldab ühendada riigisisese võrguga rohkem riiklikke taastuvaid energiaallikaid. Lisaks sisaldab kava tuge Slovakkiale ELi teadusuuringute ja innovatsiooni raamprogrammi projektides laialdasemaks osalemiseks, ning julgustama äriühinguid looma väga innovatiivseid projekte ning julgustama uurijaid ja ettevõtjaid osalema rahvusvahelistes konsortsiumides, mis peaks omakorda edendama rahvusvahelistumist. Konsulteerimisprotsess (46)Kava sisaldab kokkuvõtet selle ettevalmistamise ja rakendamise jaoks toimunud konsulteerimisprotsessi kohta. Ettevalmistused algasid 2020. aasta suvel. Kava analüütilise aluse andis 2020. aasta oktoobris avaldatud ja sidusrühmade osalusel koostatud riiklik integreeritud reformikava. Alates 2020. aasta sügisest võeti ettevalmistustes arvesse suurema hulga sidusrühmade ja avalikkusega korraldatud konsultatsioone. Standardse ministeeriumidevahelise konsulteerimismenetluse käigus laekus ligi 2 500 märkust. Ametiasutused tegid jõupingutusi selleks, et avalikkuse ja sidusrühmade sageli keskkonna- ja kliimaküsimusi käsitlevaid ettepanekuid arvesse võtta. COVID-19 pandeemia tõttu korraldati enamik avalikke üritusi veebis. (47)Kava rakendamise etapi jaoks luuakse eeldatavasti valitsuse nõukogu, mis tegutseb nõuandva organina, et tagada struktureeritud dialoog peamiste sidusrühmadega. On oluline, et kogu kavaga hõlmatud investeeringute ja reformide rakendamise käigus kaasatakse sellesse kõik kohalikud asutused ja asjaomased sidusrühmad, sealhulgas sotsiaalpartnerid, et kindlustada kõiki asjaga seotud osalejate isevastutus. Positiivne hinnang (48)Pärast seda, kui komisjon annab Slovakkia taaste- ja vastupidavuskavale positiivse hinnangu ja leiab, et kava täidab rahuldavalt määruses (EL) 2021/241 kehtestatud hindamiskriteeriumid, tuleks selles otsuses sätestada määruse artikli 20 lõike 2 kohaselt kava elluviimiseks vajalikud reformid ja investeerimisprojektid, asjakohased eesmärgid, sihid ja näitajad ning summa, mille liit kava elluviimiseks tagastamatu rahalise toetuse vormis kättesaadavaks teeb. Rahaline toetus (49)Slovakkia taaste- ja vastupidavuskava hinnanguline kogukulu on 6 575 000 000 eurot. Kuna taaste- ja vastupidavuskava vastab rahuldavalt määruses (EL) 2021/241 sätestatud hindamiskriteeriumidele ning selle hinnanguline kogukulu on Slovakkia jaoks ette nähtud maksimaalsest rahalisest toetusest suurem, peaks Slovakkia taaste- ja vastupidavuskava jaoks eraldatav rahaline toetus olema võrdne Slovakkia jaoks kättesaadava rahalise toetuse kogusummaga. (50)Vastavalt määruse (EL) 2021/241 artikli 11 lõikele 2 ajakohastatakse Slovakkia maksimaalse rahalise toetuse arvutust 30. juuniks 2022. Vastavalt kõnealuse määruse artikli 23 lõikele 1 peaks Slovakkia jaoks ette nähtud summa olema võimalik siduda juriidiliste kohustustega 31. detsembriks 2022. Vajaduse korral peaks nõukogu pärast maksimaalse rahalise toetuse ajakohastamist muutma komisjoni ettepaneku põhjal põhjendamatu viivituseta käesolevat otsust, et lisada sellesse ajakohastatud maksimaalne rahaline toetus. (51)Antavat toetust rahastatakse laenust, mille komisjon võtab liidu nimel nõukogu otsuse (EL, Euratom) 2020/2053 artikli 5 alusel. Toetus tuleks maksta välja osamaksetena siis, kui liikmesriik on taaste- ja vastupidavuskava rakendamisega seotud asjaomased eesmärgid ja sihid rahuldavalt täitnud.